Mads Mikkelsen

Mads Dittmann Mikkelsen (* 22. november 1965, Kodaň, Dánsko) je dánsky herec, známy z filmov ako Dealer (1996), Wildside (1998), Elsker dig for evigt (2003), Kráľ Artuš (2004), Dealer II (2004), James Bond: Casino Royale (2006), Barbar (2009), Súboj Titanov  (2010), Doktor Strange (2016), Polar (2019), Fantastické zvery: Tajomstvá Dumbledora (2022) či z televízneho seriálu Hannibal (2013–2015).

 Detstvo a mladosť 

Mads Mikkelsen sa narodil 22. novembra 1965 v kodanskom obvode Østerbro. Vyrastal v Nørrebro spolu so starším bratom Larsom, ktorý je tiež herec. Spočiatku sa venoval gymnastike, neskôr študoval tanec vo švédskom Göteborgu, kde sa naučil po švédsky. Takmer desať rokov pôsobil ako profesionálny tanečník, až kým sa v roku 1996 nerozhodol študovať herectvo na divadelnej škole v Aarhuse.

 Kariéra 

Medzi rokmi 1996 až 2010 si Mikkelsen postupne vybudoval pozíciu jedného z najvýraznejších a najuniverzálnejších hercov dánskeho aj európskeho filmu. Na filmovom plátne debutoval v kultovej kriminálke Dealer z roku 1996. Vo filme stvárnil drogového dílera Tonnyho – túto postavu si zopakoval aj v oceňovanom pokračovaní Dealer II z roku 2004.

V roku 1998 si zahral spoločne s hercom Nikolajom Coster-Waldauom, vo filme Wildside. Neskôr účinkoval vo filmoch Blikajúce svetlá (2000), Elsker dig for evigt (2002), Mäsiari (2003) či Adamove jablká (2005). Mikkelsen často stvárňoval zraniteľné, excentrické alebo morálne ambivalentné postavy. Film Elsker dig for evigt  mu priniesol prvé výrazné uznanie kritiky aj niekoľko prestížnych cien.

Prelom v jeho medzinárodnej kariére prišiel v roku 2006, keď si zahral ikonického záporáka Le Chiffreho v bondovke James Bond: Casino Royale. Jeho výkon bol chválený za tichú hrozivosť a eleganciu, čím sa zaradil medzi najpamätnejších protivníkov agenta 007. Výraznú stopu zanechal aj ako Igor Stravinskij v romantickej dráme Coco Chanel & Igor Stravinsky z roku 2009.

V roku 2012 si zahral v dráme Hon, za ktorú získal cenu pre najlepšieho herca v Cannes. Od roku 2013 do roku 2015 sa preslávil aj v televízii, kde tri sezóny stvárňoval ikonického Hannibala Lectera v seriáli Hannibal, za čo si vyslúžil uznanie kritikov.

Po boku hercov ako Rachel McAdams, Benedict Cumberbatch a Chiwetel Ejiofor si v roku 2016 zahral vo filme Doctor Strange. V roku 2018 si zahral po boku hercov ako Willem Dafoe, Oscar Isaac a Emmanuelle Seigner vo filme At Eternity's Gate.

V roku 2020 zažiaril v oscarovej dráme Chľast, za ktorú bol nominovaný na BAFTA. V tom istom roku hral jednu z hlavných postáv v čiernej komédii Andersa Jensena Rytieri spravodlivosti.

V roku 2022 nahradil Johnnyho Deppa ako Gellert Grindelwald vo filme Fantastické zvery: Tajomstvá Dumbledora. Následne sa pripojil k obsadeniu filmu  Indiana Jones a Nástroj osudu, ktorý mal premiéru v roku 2023.

 Súkromný život 

Od roku 2000 je Mikkelsen ženatý s choreografkou Hanne Jacobsen, s ktorou tvorí pár už od roku 1987. Spolu majú dve deti. Väčšinu života žije v Kodani, no počas natáčania seriálu Hannibal istý čas býval v Toronte. Má aj druhý domov na španielskom ostrove Mallorca, ktorý navštevuje od 90. rokov.

 Iné projekty 

 Externé odkazy 



 Zdroj 

Kategória:Dánski filmoví herci
Kategória:Dánski televízni herci
Kategória:Osobnosti z Kodane